Flere unge bliver 'muldyr' - en ny trend, der blandt andet bruges til hvidvaskning af penge i ledtog med kriminelle.

I sidste uge blev 16 nordjyder i alderen fra 19-54 år anholdt i en stor politiaktion , hvor størstedelen fandt sted i Aalborg-området. De anholdte var såkaldte 'muldyr', som er personer, der stiller sine kontoer til rådighed for kriminelle, som dermed kan sløre sine økonomiske spor fra en kriminel handling. Det bruges blandt andet til hvidvask af penge. Derfor afholdte Politiets Online Patrulje onsdag aften et landsdækkende forældremøde, hvor forældre blev oplyst om 'muldyr'. Det er ofte børn og unge, som kriminelle forsøger at få til at videregive sin konto. Derfor er det ifølge politikommissær hos Nordjyllands Politi, Simon Hjorth Jacobsen, en god ide med mødet. - Jeg synes, det er en fremragende mulighed for at kunne modtage rigtig mange forældre på én gang. Det kan også godt være, det er noget, vi kommer til at kigge endnu mere ind i. TV2 Nord var med, da politikommissær Simon Hjorth Jacobsen fulgte mødet hjemme fra stuen - det kan du se her: Et stigende problem Forældre fra hele landet tog godt imod forældremødet, som tusindvis af forældre valgte at deltage i. - Det er vigtigt, at forældre bliver informeret om de nye trends, der er på markedet, for det er, som vi ser det, et stigende problem på nuværende tidspunkt. På mødet var der vejledning til både forældre og børn omkring, hvordan man hindrer at blive udsat. - De skal interessere sig for, hvad det er, der foregår inde på de sociale- og digitale medier, oplyser politikommissæren, og fortsætter. - Man skal ikke sætte sin konto til rådighed for andre og lade være med at hæve penge for andre.